Πρόταση απόφασης του Συμβουλίου για την παροχή έκτακτης βοήθειας στις υπερχρεωμένες χώρες ΑΚΕ (98/C 141/09) COM(97) 129 τελικό

(Υποβληθείσα από την Επιτροπή στις 25 Μαρτίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την εσωτερική συμφωνία σχετικά με τη χρηματοδότηση και τη διοίκηση της κοινοτικής βοήθειας στο πλαίσιο της τέταρτης σύμβασης ΑΚΕ-ΕΟΚ, που υπεγράφη στις 16 Ιουλίου 1990, εφεξής καλούμενης «η Εσωτερική Συμφωνία», και ιδίως το άρθρο 9, παράγραφος 1,

την πρόταση της Επιτροπής,

Εκτιμώντας:

ότι σύμφωνα με το άρθρο 9, παράγραφος 1 της εσωτερικής συμφωνίας, οι πληρωμές που πραγματοποιούνται στην Τράπεζα έναντι ειδικών δανείων, μαζί με τα καθαρά ποσά και τα έσοδα από τις πράξεις χορήγησης επιχειρηματικών κεφαλαίων, πιστώνονται στα κράτη μέλη κατ' αναλογία των συνεισφορών τους, εκτός εάν το Συμβούλιο αποφασίσει ομόφωνα, κατόπιν προτάσεως της Επιτροπής, να τις αποθεματοποιήσει ή να τις διαθέσει σε άλλες ενέργειες, και ότι κρίνεται σκόπιμο να γίνει χρήση αυτής της δυνατότητας προκειμένου να διατεθούν οι εν λόγω πληρωμές για τη στήριξη της διαρθρωτικής προσαρμογής και του περιορισμού του χρέους των υπερχρεωμένων κρατών ΑΚΕ,

ότι σχετική πρωτοβουλία όσον αφορά το χρέος των φτωχών υπερχρεωμένων χωρών, εφεξής καλούμενη πρωτοβουλία ΦΥΧ, υπεβλήθη από το Διεθνές Νομισματικό Ταμείο και τη Διεθνή Τράπεζα κατά τη συνεδρίασή τους που πραγματοποιήθηκε τον Απρίλιο του 1996, και στη συνέχεια υποστηρίχθηκε από τις προσωρινές και αναπτυξιακές επιτροπές κατά τις ετήσιες συνεδριάσεις, το φθινόπωρο του 1996, του Διεθνούς Νομισματικού Ταμείου και της Διεθνούς Τράπεζας,

ότι το Συμβούλιο αναγνωρίζει τη σπουδαιότητα της πρωτοβουλίας ΦΥΧ ως τρόπου διασφάλισης του περιορισμού του χρέους των ΦΥΧ, οι οποίες εφαρμόζουν προγράμματα οικονομικής μεταρρύθμισης, σε βιώσιμα επίπεδα, με τη συνδρομή συντονισμένης και συνεκτκής δράσης εκ μέρους όλων των πιστωτών,

ότι το Συμβούλιο αναγνωρίζει την ανάγκη παροχής συνεχούς κατάλληλων επιπέδων εξωτερικής βοήθειας στις ΦΥΧ και τον ρόλο της Ευρωπαϊκης Κοινότητας ως μείζονος αναπτυξιακού εταίρου των εν λόγω χωρών,

ΑΠΟΦΑΣΙΖΕΙ:

Άρθρο 1

Η Ευρωπαϊκή Κοινότητα συμμετέχει στην πρωτοβουλία ΦΥΧ με την παροχή έκτακτης συνδρομής με στόχο τη μείωση της καθαρής παρούσας αξίας του κοινοτικού ανοίγματος στις χώρες ΑΚΕ οι οποίες έχουν επιλεγεί για την πρωτοβουλία αυτή. Για το σκοπό αυτό, η Κοινότητα διαθέτει μη επιστρεπτέες ενισχύσεις που θα χρησιμοποιηθούν για την εκπλήρωση των υποχρεώσεων εξόφλησης του χρέους για εκκρεμείς απαιτήσεις σε κοινοτικό επίπεδο. Οι εν λόγω μη επιστρεπτέες ενισχύσεις θα χρησιμοποιηθούν αρχικά από τις δικαιούχους χώρες για την αντιμετώπιση των υποχρεώσεων εξόφλησης του χρέους όσον αφορά ειδικά δάνεια, περιλαμβανομένης της δυνατότητας προπληρωμής με βάση την καθαρή παρούσα αξία. Σε περίπτωση που η δράση αυτή δεν επαρκεί για την επίτευξη του συμφωνημένου επιπέδου περιορισμού του χρέους, η δικαιούχος χώρα θα χρησιμοποιήσει τις χορηγούμενες μη επιστρεπτέες ενισχύσεις για την εκπλήρωση των εκκρεμών υποχρεώσεών της από επιχειρηματικά κεφάλαια προς την Κοινότητα.

Άρθρο 2

Η Επιτροπή λαμβάνει, κατά περίπτωση, ειδικές αποφάσεις για κάθε επιλέξιμη χώρα ΑΚΕ, όσον αφορά το ποσό της ενίσχυσης σύμφωνα με τους κανόνες και τις διαδικασίες που περιέχονται στο κεφάλειιο IV της Εσωτερικής Συμφωνίας. Οι αποφάσεις της Επιτροπής όσον αφορά το ποσό της ενίσχυσης που πρέπει να χορηγηθεί σε κάθε περίπτωση καθορίζονται από το επίπεδο των απαιτούμενων πόρων για τον περιορισμό της καθαρής παρούσας αξίας του χρέους της σχετικής χώρας προς την Κοινότητα. Η εν λόγω ενίσχυση, από κοινού με τους παρεχόμενους από όλους τους πολυμερείς πιστωτές πόρους, αναμένεται να επιτρέψει στην επιλέξιμη χώρα να επιτύχει τους στόχους περιορισμού του χρέους σε βιώσιμα επίπεδα, λαμβάνοντας υπόψη τη μείωση του χρέους από τους πιστωτές της Λέσχης των Παρισίων καθώς συγκρίσιμη δράση εκ μέρους άλλων επίσημων διμερών και εμπορικών πιστωτών στο πλαίσιο της πρωτοβουλίας. Οι ειδικές αποφάσεις σχετικά με τη χώρα θα λάβουν επιπλέον υπόψη τη διάρθρωση του χρέους της χώρας αυτής προς την Κοινότητα, την επιθυμία για απλούστευση των διοικητικών διαδικασιών στις επιλεγείσες προτάσεις, τον στόχο διασφάλισης πλήρους αποπληρωμής των εκκρεμών ειδικών δανείων και την ανάγκη ισότιμης και χωρίς διακρίσεις μεταχείρισης μεταξύ των χωρών. Η Νομισματική Επιτροπή θα ενημερώνεται, σε τακτά διαστήματα, σχετικά με την εφαρμογή της εν λόγω ενίσχυσης.

Άρθρο 3

Η επιλογή των χωρών ΑΚΕ που θα λάβουν την έκτακτη αυτή ενίσχυση πραγματοποιήθηκε σύμφωνα με τις διαδικασίες του κεφαλαίου IV της Εσωτερικής Συμφωνίας. Η βοήθεια υπό μορφή μη επιστρεπτέας ενίσχυσης που αναφέρεται στο άρθρο 1 παρέχεται από ενιαίο τοκοφόρο λογαριασμό που θα ανοιχθεί για το σκοπό αυτό στην Ευρωπαϊκή Τράπεζα Επενδύσεων, εφεξής καλούμενο «λογαριασμός μείωσης του χρέους».

Άρθρο 4

Από τις πληρωμές, τις προσόδους και τα έσοδα που αναφέρονται στο άρθρο 9, παράγραφος 1 της Εσωτερικής Συμφωνίας, θα διατεθεί ποσό 25 εκατομμύρια Ecu για κάθε ένα από τα έτη 1997, 1998, 1999 και 2000, για τη χρηματοδότηση των μη επιστρεπτέων ενισχύσεων που αναφέρονται στο άρθρο 1. Τα ποσά αυτά θα μεταφερθούν στον «λογαριασμό μείωσης του χρέους», που αναφέρεται στο άρθρο 3.

Άρθρο 5

1. Η Επιτροπή υποβάλλει τακτικά εκθέσεις στο Συμβούλιο και ενημερώνει το Κοινοβούλιο σχετικά με την εφαρμογή της παρούσας συμφωνίας στο πλαίσιο της πρωτοβουλίας ΦΥΧ.

2. Στο τέλος της περιόδου των τεσσάρων ετών, που αναφέρεται στο άρθρο 4, ή νωρίτερα, εφόσον η Επιτροπή κρίνει σκόπιμο, η Επιτροπή υποβάλλει στο Συμβούλιο έκθεση εξέτασης των ενδεχόμενων αναγκών για συμπληρωματική χρηματοδότηση.

3. Εάν, στο τέλος της περιόδου των τεσσάρων ετών, όπως αναφέρεται στο άρθρο 4, ουδεμία απόφαση έχει ληφθεί σχετικά με τη συνέχιση της χρηματοδότησης, που εξετάζεται στην παρούσα απόφαση, για μεγαλύτερο χρονικό διάστημα, η Επιτροπή δύναται να αποφασίσει να κλείσει τον λογαριασμό που αναφέρεται στο άρθρο 4. Τα κεφάλαια που ενδεχομένως έχουν παραμείνει στον λογαριασμό ανακατανέμονται στα κράτη μέλη.